**2023/10/26/ Pranešimas spaudai**

 **„Avia Solutions Group“ grupės įmonei suteiktas JK Civilinės aviacijos administracijos sertifikatas**

 „Avia Solutions Group“ dukterinė įmonė „FL Technics“ gavo Jungtinės Karalystės (JK) Civilinės aviacijos administracijos (CAA) sertifikatą, leidžiantį aptarnauti „Airbus A320“ ir „Boeing 737“ variklius. Šis prestižinis sertifikatas papildo bendrovės jau turimų leidimų sąrašą, kuriame yra tiek JAV Federalinės aviacijos administracijos (FAA), tiek Europos Sąjungos Aviacijos saugumo agentūros (EASA) suteikti sertifikatai. Variklių remontas bus atliekamas greta Kauno tarptautinio oro uosto esančioje „FL Technics Engine Services“ aptarnavimo bazėje.

„Kiekviena diena, kai orlaivis neskraido, kainuoja milžiniškus pinigus oro linijų bendrovėms, o viena dažniausių priežasčių, dėl kurių lėktuvas neeksploatuojamas, yra variklio gedimai. Stipri aviacijos specialistų komanda ir strateginė lokacija šalia Kauno oro uosto suteikia mums konkurencinį pranašumą, o Jungtinės Karalystės suteiktas sertifikatas ne tik atveria mums naują klientų rinką, bet ir sustiprina mūsų, kaip patikimo partnerio, poziciją visame regione,“ – teigia „Avia Solutions Group“ valdybos narys ir „FL Technics“ generalinis direktorius Žilvinas Lapinskas.

Kaune veikianti „FL Technics“ turi galimybę teikti visą spektrą orlaivių aptarnavimo paslaugų. Čia įsikūrusi ne tik 3 400 kv. m. orlaivių variklių ir jų komponentų aptarnavimo bazė, bet ir vienas moderniausių orlaivių techninio aptarnavimo centrų regione. Bendradarbiaudama su partneriais Kauno tarptautiniame oro uoste, grupė gali pasiūlyti ir orlaivių dažymo paslaugas. Visa tai padeda kuo efektyviau išnaudoti orlaivio prastovos laiką, visus būtinus aptarnavimo darbus atliekant vienoje vietoje.

„Avia Solutions Group“ dar vasaros pabaigoje pranešė pradėjusi dviejų orlaivių techninės priežiūros ir remonto (MRO) bazių statybas Dominikos Respublikoje, Punta Kanos oro uoste, kuris yra antras aktyviausias oro uostas Karibų regione, bei Indonezijoje, Balio oro uoste. Grupės dukterinės įmonė „FL Technics“ taip pat turi MRO angarus Lietuvoje, Škotijoje, Anglijoje bei Indonezijoje, Džakartoje. Iš viso bendras visų orlaivių remonto angarų plotas sudaro 103 000 kv. m.

Šių metų pradžioje „FL Technics“ tapo pirmąja bendrove Lietuvoje, gavusia JAV Federalinės aviacijos administracijos (FAA) leidimą teikti orlaivių variklių remonto ir priežiūros paslaugas Kaune. Naujasis FAA sertifikatas yra dabartinių įmonės pajėgumų, patvirtintų Europos Sąjungos aviacijos saugos agentūros (EASA), išplėtimas, leidžiantis „FL Technics“ įgyvendinti dvigubo sertifikavimo projektus. Anot Ž. Lapinsko, tai itin svarbus įvykis, sustiprinsiantis visos grupės pozicijas regione bei leisiantis atliepti augančią tokių paslaugų paklausą, padidėjusią industrijai vėl pasiekus priešpandeminį lygį.

Airijos bendrovė „Avia Solutions Group“ yra didžiausia ACMI (orlaivių nuoma su įgula, technine priežiūra ir draudimu) paslaugas teikianti įmonių grupė, valdanti 192 orlaivių parką. Grupei priklauso daugiau nei 100 dukterinių įmonių visame pasaulyje. Aviacijos grupė veiklą vykdo 68 pasaulio šalyse, o jos komandą sudaro 11 500 aukštos kvalifikacijos profesionalų.

**Apie „Avia Solutions Group“:**

„Avia Solutions Group“ didžiausia pasaulyje ACMI (orlaivių nuoma su įgula, technine priežiūra ir draudimu) paslaugas teikianti įmonių grupė, turinti 192 orlaivių parką. Grupei priklauso daugiau nei 100 įmonių, įskaitant „SmartLynx Airlines“, „Avion Express“, „Bluebird Nordic“, „BBN Airlines Indonesia“, „KlasJet“, „Magma Aviation“. Grupės įmonės taip pat teikia įvairias aviacijos paslaugas, tokias kaip orlaivių remontas, pilotų bei įgulos mokymai, antžeminis aptarnavimas ir kitas. „Avia Solutions Group“ komandą sudaro 11 500 aukštos kvalifikacijos aviacijos profesionalų, padaliniai išsidėstę 68 šalyse visame pasaulyje.

**Kontaktai žiniasklaidai:**

Silvija Jakienė
Komunikacijos departamento direktorė
„Avia Solutions Group”
silvija.jakiene@aviasg.com
+370 671 22697